ROZHODNUTIE RADY
zo 14. júna 2004,
ktorým sa mení a dopĺňa rozhodnutie 98/161/ES oprávňujúce Holandské kráľovstvo uplatniť opatrenie odchyľujúce sa od ustanovení článku 2 a článku 28a ods. 1 Šiestej smernice Rady 77/388/EHS o zosúladení právnych predpisov členských štátov týkajúcich sa daní z obratu
(2004/514/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na Šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), najmä na jej článok 27,
so zreteľom na návrh Komisie,
keďže:
(1)
Podľa článku 27 ods. 1 smernice 77/388/ES o DPH Rada môže jednomyseľne na základe návrhu Komisie udeliť ktorémukoľvek členskému štátu právo zaviesť alebo predĺžiť špeciálne opatrenia odchyľujúce sa od tejto smernice v záujme zjednodušenia postupu pri účtovaní dane alebo zabráneniu daňovým únikom alebo obchádzaniu daňových povinností.
(2)
Holandská vláda formou listu doručeného 26. novembra 2003 Generálnemu sekretariátu Komisie požiadala o predĺženie rozhodnutia 98/161/ES (2) povoľujúce mu uplatniť špeciálne daňové opatrenia na sektor recyklovateľného odpadu.
(3)
Ostatné členské štáty boli informované o žiadosti 14. januára 2004.
(4)
Rozhodnutie 98/161/ES povolilo Holandskému kráľovstvu uplatňovať do 31. decembra 2003 tieto opatrenia:
-
oslobodenie od dane dodávky a nadobúdania v rámci spoločenstva použitých materiálov a odpadu podnikmi s ročným obratom nižším než 2,5 milióna NGL. Na účely výpočtu tohto prahu sa neberie do úvahy obrat z neželezných kovov,
-
oslobodenie od dane dodávky a nadobúdania v rámci spoločenstva neželezných kovov.
(5)
Daňovým subjektom, ktorých operácie sú oslobodené od dane v zmysle článkov 2 a 3 rozhodnutia 98/161/ES, môže byť povolené neuskutočňovať dodávky a nadobúdania v rámci spoločenstva použitých materiálov a odpadu, podliehajúc špeciálnym opatreniam stanovených v tomto rozhodnutí.
(6)
Toto odchyľujúce sa opatrenie bolo potrebné kvôli ťažkostiam v predchádzaní daňovým podvodom v tomto sektore, kde určití prevádzkovatelia, najmä malí obchodníci, si neplnili svoje povinnosti vyplývajúce z ustanovení článku 21 ods. 1 písm. a) smernice 77/388/EHS ohľadne platenia úradom dane, ktorú účtovali na ich dodávky. Je obzvlášť ťažké posilniť výber dane v tomto sektore kvôli ťažkostiam pri identifikácii a dozore nad činnosťou obchodníkov, ktorí si neplnia svoje povinnosti. Preto tieto ustanovenia vytvárajú účinné opatrenie na predchádzanie daňovým podvodom.
(7)
Dňa 7. júna 2000 Komisia uverejnila stratégiu, ktorej cieľom je zlepšiť fungovanie systému DPH v krátkodobom výhľade a v ktorej sa zaviazala racionalizovať veľký počet výnimiek platných v súčasnosti. V niektorých prípadoch by však táto racionalizácia mohla mať za následok rozšírenie niektorých zvlášť účinných výnimiek na všetky členské štáty. Oznámenie Komisie z 20. októbra 2003 tento kompromis potvrdzuje.
(8)
Holandskému kráľovstvu by malo byť povolené predĺžiť súčasnú výnimku až do dňa, kedy nadobudne účinnosť osobitný systém pre uplatňovanie DPH v sektore recyklovateľného odpadu, ale najneskôr do 31. decembra 2005.
(9)
Výnimka nemá negatívny vplyv na vlastné zdroje spoločenstiev, ktoré pochádzajú z DPH, ani na čiastku DPH účtovanú v konečnej fáze.
(10)
Na účel zabezpečenia právnej kontinuity sa toto rozhodnutie uplatňuje od 1. januára 2004,
PRIJALA TOTO ROZHODNUTIE:
Článok 1
V článku 1 rozhodnutia 98/161/ES sa dátum „31. december 2003“ nahrádza textom, ktorý znie: „až do dňa, kedy nadobudne účinnosť osobitný systém pre uplatňovanie DPH v sektore recyklovateľného odpadu, ktorý mení a dopĺňa smernicu 77/388/EHS, ale najneskôr do 31. decembra 2005“.
Článok 2
Toto rozhodnutie sa uplatňuje od 1. januára 2004.
Článok 3
Toto rozhodnutie je adresované Holandskému kráľovstvu.
V Luxemburgu 14. júna 2004